**Работник, затрупан от земна маса**

**I. Обстоятелства:**

Дружество, с възложител Община, изпълнява изкопни работи за полагане на канализационна мрежа по проект за воден цикъл - изграждане на канализационна мрежа и реконструкция на външна водопроводна мрежа. В денят на инцидента на подобект етап „Извършване на изкопни работи за полагане на тръбопровод“ работят: технически ръководител и работници на строителя, както и шофьор на товарен автомобил и оператор „Пътно-строителни машини“, наети в две дружества, които са подизпълнители на обекта.

От началото на работния ден до към 11:30 часа се извършва прокопаване и извозване на земна маса от изграждащия се изкоп и се полага тръбопровод. Изкопът, в който пострадалото лице е работило е с вертикални стени, с дълбочина около 3,80 м и широк около 1,50 м, в мястото на настъпване на инцидента. След прокопаване на изкопа, на същия е укрепен само един участък чрез монтиране в траншеята на един крепежен модул с дължина 3,00 м. Успоредно по дължина около 15-20 м до така прокопания изкоп, в т.ч. и до неукрепения участък на същия, в непосредствена близост, на разстояние около 80 см, се намира вече изграден преди това и засипан с пръст и инертни материали изкоп с ширина около 80 см и дължина около 15-20 м. /същият е бил изграден в предходен период за канализационна система за чиста вода и не е окончателно завършен/.

Прокопаването и товаренето на земните маси в контролирания обект се извършва с верижен багер, а извозването на прокопаната маса се извършва с тежкотоварен камион.

Пострадалото лице е извършвало монтаж на тапа на водопроводна тръба с диаметър 200 мм за сградно отклонение и разпръскване на пясъчна подложка за полагане на тръби. Около 11:30 часа той слиза и работи в опасната зона в необезопасения участък на изграждащия се изкоп. В същото време товарен камион, натоварен със земна маса, се движи близо до горния ръб на откоса, в зоната на естественото срутване на неукрепения изкоп, успоредно на същия, като маршрутът на движение на камиона преминава и върху вече засипания с пръст и инертни материали незавършен изкоп. В следствие на натиска се срутва земна маса по дължина на неукрепената част на изграждащия се изкоп. Камионът пропада в него, от неукрепения участък се свличат земни маси и затрупват намиращия се в изкопа работник. След аварийно–спасителните работи, продължили повече от три часа и половина, пострадалият е намерен мъртъв. При първоначален оглед в близост до лицето е установена защитна каска.

**II. Причини за злополуката, нарушени нормативните актове и лица, допуснали нарушения:**

При проверка, извършена в обект: „Изкопни работи за полагане на тръбопровод от водния цикъл“ се установи, че:

1. Работодателят /строителят/ е допуснал да се извършват строително-монтажни работи в необезопасен изкоп с дълбочина от около 3,80 м и широк около 1,50 м, като не са предприети подходящи мерки за осигуряване на безопасността на работещите чрез оформяне на откосите или използване на подходящо укрепване на изкопа, в нарушение на чл. 49, т. 2 от Наредба № 2 за минималните изисквания за здравословни и безопасни условия на труд при извършване на строителни и монтажни работи /обн. ДВ. бр. 37 от 2004 г./.
2. Работодателят /строителят/ не е предприел необходимите мерки строителната площадка да е оградена с временна плътна ограда и сигнализирана със съответните знаци и табели, в нарушение на чл. 30, ал. 2, във връзка с т. 1.9 от Приложение № 1 към чл. 2, ал. 2 от Наредба № 2 за минималните изисквания за здравословни и безопасни условия на труд при извършване на строителни и монтажни работи /обн. ДВ. бр. 37 от 2004 г./.
3. Работодателят /строителят/ не е предприел подходящи мерки за недопускане движение на транспортни средства или строителни машини близо до горния ръб на изкопа, в нарушение на чл. 49, т. 7, от Наредба № 2 за минималните изисквания за здравословни и безопасни условия на труд при извършване на строителни и монтажни работи /обн. ДВ. бр. 37 от 2004 г./.
4. Работодателят /строителят/ не е предприел необходимите мерки в опасните зони на обекта да е ограничен достъпът на лица, неизвършващи строително-монтажни работи, вследствие на което случаен минувач (пешеходец) пропада в изкопа и е пострадал. Работодателят е нарушил чл. 37, ал. 1 от Наредба № 2 за минималните изисквания за здравословни и безопасни условия на труд при извършване на строителни и монтажни работи /обн. ДВ. бр. 37 от 2004 г./.
5. Техническият ръководител на строителния обект, в нарушение на чл. 26, т. 2, предложение второ, във връзка с т. 1 от Наредба № 2 за минималните изисквания за ЗБУТ при извършване на строителни и монтажни работи /обн. ДВ бр.37 от 2004г./, е допуснал пострадалото лице да слезе в неукрепен изкоп с дълбочина около 3,80 м за монтиране тапа на тръба с диаметър 200 мм за сградно отклонение и разпръскване на пясъчна подложка за полагане на следващата тръба, като не е приложил изискванията на изработената и утвърдената от работодателя инструкция за безопасност и здраве при извършване на земни /изкопни и насипни/ работи, а именно, преди започване на работа в изкопи с дълбочина, по-голяма от 1,50 м, не е проверил устойчивостта на укрепването на изкопа.
6. Въз основа на събраните в хода на проверката данни се установи, че работодателят /строителят/ не е осигурил здравословни и безопасни условия на труд на пострадалото лице, не е предприел подходящи мерки, които да включват движението на превозни средства да става на безопасно разстояние от изкопите. Работодателят е нарушил чл. 14, ал. 1 от Закона за здравословни и безопасни условия на труд /обн. ДВ. бр. 124 от 1997 г./, във връзка с чл. 49, т. 7, предложение второ от Наредба №2 за минималните изисквания за здравословни и безопасни условия на труд при извършване на строителни и монтажни работи /обн. ДВ. бр. 37 от 2004 г./, във връзка с чл. 52, ал. 1, т. 3 и ал. 2 и чл. 69 „б“ от Наредба №7 за минималните изисквания за здравословни и безопасни условия на труд на работните места и при използване на работното оборудване /обн. ДВ. бр. 88 от 1999 г./.

При проверката са установени и други нарушения на трудовото законодателство, които нямат пряко отношение към възникналия инцидент.

**III. Предприети мерки:**

Дадени са предписания за всяко констатирано нарушение и е потърсена административнонаказателна отговорност на работодателя за установените в т. 2, т. 4 и т. 6 нарушения.

Съставен е акт за спиране на строително-монтажните работи със срок до обезопасяване на изкопа чрез оформяне на откоси и използване на подходящо укрепване и регламентиране на маршрутите за движение на моторни превозни средства и пешеходци.